text: Se billederne fra operation af moselig
  20 juni 2016 kl. 15.50
  Hun blev fundet død for knap 2000 år siden. I dag skulle moseliget Haraldskærkvinden så opereres i øret - men med et særligt formål forude. 
  Det krævede rolige fingre og masser af præcision, da eksperter mandag skulle fjerne en øreknogle fra moseliget Haraldskærkvinden, også kendt som Dronning Gunhild, der blev fundet tilbage i 1835.
  - Vi skal bruge øreknoglen til at udvinde Haraldskærkvindens DNA med. Vi bruger den knogle, fordi det er den allermest kompakte knogle i hele menneskekroppen, så det er også det sted, der er størst chance for, at DNA'et er bedst bevaret, siger Peter De Barros Damgaard, Ph.d-studerende på Center for GeoGenetik på Københavns Universitet og fortsætter:
  - Formålet er at finde ud af mere om vores historie.
  Den før-romerske jernalder er en periode hvor de fleste afdøde blev brændt, så det betyder, at der er meget få skeletter tilbage.
  - Det er unikt i den forstand, at vi vil være de førte, som kan analysere DNA fra en person fra den her periode, siger han.
  